অ্যাডমিট কার্ড গ্রহণযোগ্য নয়! কী করণীয় জানাল কমিশন

ওয়েব ডেস্ক : রাজ্যে চলছে এসআইআর (SIR) শুনানি। যা নিয়ে বিতর্কের অন্ত নেই। তার মাঝে কমিশনের (Election Commission) তরফে জানানো হয়, এসআইআর প্রক্রিয়ায় অ্যাডমিট কার্ড (Madhyamik Admit Card) নথি হিসাবে গ্রাহ্য নয়। যা নিয়ে সমস্ত রাজনৈতিক দল সরব হয়েছে। কারণ, এই প্রক্রিয়ায় অনেকে নথি হিসাবে মাধ্যমিকের অ্যাডমিট কার্ড জমা দিয়েছিলেন। ফলে তাঁদের জন্য এবার নয়া নির্দেশিকা জারি করল নির্বাচন কমিশন।

কমিশনের তরফে বলা হয়েছে, এনুমারেশ ফর্মে অসংগতি থাকলে তবেই ভোটারদেরকে শুনানিতে ডাকা হচ্ছে। তবে অনেকে শুনানিতে (SIR Hearing) নথি হিসাবে শুধুমাত্র অ্যাডমিট কার্ড জমা দিয়েছেন। কিন্তু, তাঁদেরকে আবার নতুন করে কমিশনের বলে দেওয়া অন্য নথি জমা দিতে হবে বলে জানানো হয়েছে। সঙ্গে জানানো হয়েছে, বিএলওকে হোয়াটসঅ্যাপের মাধ্যমে এই নথি পাঠানো যেতে পারে। তবে এক্ষেত্রে বুথ লেবেল অফিসারের সঙ্গে কথা বলে নিতে হবে। তার পরেই সেই নথি খতিয়ে দেখবে কমিশন।

আরও খবর : ভরা মাঘেই বিদায় নেবে শীত? জেনে নিন আবহাওয়ার মেগা আপডেট

২০২৫ সালের শেষ দিকে বাংলায় শুরু হয়েছিল ভোটার তালিকার সংশোধনের প্রক্রিয়া (SIR)। সেই সময় ২০০২ সালের ভোটার তালিকাকে গুরুত্ব দেওয়া হয়েছিল। কার,ণ বাংলায় সে বছরই হয়েছিল ভোটার তালিকার নিবিড় সংশোধনের প্রত্রিয়া। আর নামে অসংগতি ও ২০০২ সালের তালিকায় নাম না থাকার কারণে শুনানিতে যথাযথ নথিপত্র দেখাতে হচ্ছে ভোটারদের।

উল্লেখ্য, ভোটার তালিকার নাম তোলার জন্য ১৩টি নথি নির্দিষ্ট করে দিয়েছিল কমিশন। কিন্তু এর মধ্যে মাধ্যমিকের অ্যাডমিট কার্ড ছিল না। কিন্তু এই নথি বিভিন্ন কাজে গুরুত্বপূর্ণ নথি হিসেবেই ব্যবহৃত হয়। ফলে এই নথিটিকে নাগরিকত্বের জন্য গ্রহণের আবেদন জানিয়েছিল রাজ্য নির্বাচন কমিশন। কিন্তু গত বৃহস্পতিবার দিল্লি থেকে একটি নোটিস আসে রাজ্য নির্বাচন কমিশনে। জানিয়ে দেওয়া হয়, নথি হিসাবে অ্যাডমিট কার্ড গ্রহণযোগ্য নয়। তা নিয়ে সরব হতে দেখা গিয়েছিল মুখ্যমন্ত্রী মমতা বন্দ্যোপাধ্যায়কেও।